Forslag til RÅDETS AFGØRELSE om Unionens holdning i Samarbejdsrådet nedsat ved partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Republikken Moldova på den anden side for så vidt angår vedtagelse af en henstilling om gennemførelse af associeringsdagsordenen mellem EU og Moldova /* COM/2014/0359 final - 2014/0181 (NLE) */





BEGRUNDELSE Den 28. november 1994 blev der undertegnet en partnerskabs- og samarbejdsaftale mellem De Europæiske Fællesskaber og deres medlemsstater på den ene side og Republikken Moldova (i det følgende benævnt "Moldova") på den anden side ("aftalen"), som trådte i kraft den 1. juli 1998. Den er baseret på et engagement i fælles værdier og effektiv gennemførelse af politiske, økonomiske og institutionelle reformer. En fælles EU-Moldova-handlingsplan under den europæiske naboskabspolitik, der er baseret på partnerskabs- og samarbejdsaftalen, indeholder strategiske mål og tilskynder til og støtter Moldovas mål om yderligere integration i europæiske økonomiske og sociale strukturer. Moldova er et partnerland inden for rammerne af den europæiske naboskabspolitik. Dette har ændret rammerne for forbindelserne mellem Moldova og Den Europæiske Union afgørende og på en positiv måde. EU og Moldova har nu afsluttet forhandlingerne om en associeringsaftale, der skal afløse partnerskabs- og samarbejdsaftalen. Forhandlingerne var i alt væsentligt afsluttet den 25. juni 2013, og aftalen blev paraferet den 29. november 2013 i forbindelse med topmødet om det østlige partnerskab i Vilnius i Litauen. Associeringsaftalen vil styrke Moldovas politiske associering med og økonomiske integration i EU betydeligt. Den omfatter gradvis indførelse af et vidtgående og bredt frihandelsområde. Den vellykkede gennemførelse af en handlingsplan for visumliberalisering har ført til visumfri rejse mellem EU og Moldova og er et grundlæggende element, der underbygger Republikken Moldovas politiske associering med og økonomiske integration i EU. Denne betydelige forbedring af mobiliteten og de mellemfolkelige kontakter er omhandlet i associeringsaftalen. EU's stats- og regeringschefer havde oprindeligt planlagt at undertegne associeringsaftalen i efteråret 2014. På grund af den bekymrende udvikling i Ukraine, som også kunne få indflydelse på andre lande i regionen, blev undertegnelsen af aftalen rykket frem til august og dernæst til juni. Institutionerne gør en stor indsats for at nedbringe den tid, det tager at færdiggøre teksterne til aftalen, og for at sikre, at målet nås. Associeringsaftalen kan først træde i kraft, når den er ratificeret af alle parter (dvs. EU, EU's medlemsstater og Moldova). Det bliver sandsynligvis en langvarig proces, der kan tage flere år. Derfor fastsættes det i aftalen, at visse dele af den kan anvendes midlertidigt, når Moldova har gennemført de nødvendige procedurer (bemærk, at Moldovas forfatning giver mulighed for umiddelbar midlertidig anvendelse uden forudgående ratificering), og når EU har givet grønt lys for, at den midlertidige anvendelse kan begynde. Formålet med associeringsdagsordenen er at forberede og lette gennemførelsen af associeringsaftalen. Den skaber en praktisk ramme, som kan sikre, at de overordnede mål om politisk associering og økonomisk integration nås. Den afløser EU-Moldova-handlingsplanen under den europæiske naboskabspolitik. Med udgangspunkt i associeringsaftalens opbygning fastsættes der i associeringsdagsordenen en liste over prioriteter for fælles arbejde i perioden 2014-2016. At der i associeringsdagsordenen fokuseres på et begrænset antal prioriteter, berører ikke omfanget af eller mandatet for den igangværende dialog, der føres inden for rammerne af partnerskabs- og samarbejdsaftalen eller andre aftaler. Det foregriber ikke opfyldelsen af forpligtelser, der er indgået i henhold til associeringsaftalen, når den træder i kraft eller anvendes midlertidigt. I modsætning til associeringsaftalen er associeringsdagsordenen ikke et juridisk bindende instrument i henhold til folkeretten. Forslaget til Rådets afgørelse om Unionens holdning i Samarbejdsrådet EU-Moldova for så vidt angår vedtagelse af associeringsdagsordenen følger. Kommissionen anmoder Rådet om at vedtage dette udkast til Rådets afgørelse. 2014/0181 (NLE) Forslag til RÅDETS AFGØRELSE om Unionens holdning i Samarbejdsrådet nedsat ved partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Republikken Moldova på den anden side for så vidt angår vedtagelse af en henstilling om gennemførelse af associeringsdagsordenen mellem EU og Moldova RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 217 sammenholdt med artikel 218, stk. 9, under henvisning til partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Republikken Moldova på den anden side (i det følgende benævnt "PCA'en"), særlig artikel 82, under henvisning til forslag fra Europa-Kommissionen, og ud fra følgende betragtninger: (1) PCA'en blev undertegnet den 28. november 1994 og trådte i kraft den 1. juli 1998. (2) Associeringsaftalen mellem Den Europæiske Union og dens medlemsstater på den ene side og Republikken Moldova på den anden side (i det følgende benævnt "associeringsaftalen") blev paraferet den 29. november 2013 under topmødet om det østlige partnerskab i Vilnius i Litauen. (3) Inden associeringsaftalen træder i kraft, skal den anvendes midlertidigt, så snart det er muligt for de involverede parter. (4) For at støtte gennemførelsen af associeringsaftalen er parterne blevet enige om at forhandle om en associeringsdagsorden, hvori der vil indgå en liste over prioriteter for fælles arbejde i perioden 2014-2016. (5) Parterne er blevet enige om en associeringsdagsorden, der vedtages af Samarbejdsrådet nedsat ved partnerskabs- og samarbejdsaftalen, i afventning af etableringen af associeringsaftalens institutionelle rammer. (6) Rådet skal vedtage den holdning til vedtagelse af henstillingen om gennemførelse af associeringsdagsordenen mellem EU og Moldova, som Unionen skal indtage i Samarbejdsrådet — VEDTAGET DENNE AFGØRELSE: Artikel 1 Unionens holdning i Samarbejdsrådet nedsat ved partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Republikken Moldova på den anden side for så vidt angår gennemførelsen af associeringsdagsordenen baseres på det udkast til henstilling fra Samarbejdsrådet, der er knyttet som bilag til denne afgørelse. Artikel 2 Denne afgørelse træder i kraft på dagen for vedtagelsen. Udfærdiget i Bruxelles, den […]. På Rådets vegne Formand BILAG til Kommissionens forslag til RÅDETS AFGØRELSE om Unionens holdning i Samarbejdsrådet nedsat ved partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Republikken Moldova på den anden side for så vidt angår vedtagelse af en henstilling om gennemførelse af associeringsdagsordenen mellem EU og Moldova BILAG 1 Udkast til HENSTILLING om gennemførelse af associeringsdagsordenen mellem EU og Moldova SAMARBEJDSRÅDET EU-MOLDOVA HAR — under henvisning til partnerskabs- og samarbejdsaftalen mellem EU og Moldova, hvorved der er oprettet et partnerskab mellem De Europæiske Fællesskaber og deres medlemsstater på den ene side og Republikken Moldova på den anden side (i det følgende benævnt "aftalen"), særlig artikel 82, og ud fra følgende betragtninger: I henhold til aftalens artikel 82 er der nedsat et samarbejdsråd med henblik på at føre tilsyn med aftalens gennemførelse, som kan fremsætte formålstjenlige henstillinger efter aftale mellem de to parter. Parterne i aftalen er blevet enige om teksten til associeringsdagsordenen, der har til formål at forberede og lette gennemførelsen af den kommende associeringsaftale ved at skabe en praktisk ramme, som kan bidrage til, at de overordnede mål om politisk associering og økonomisk integration nås. Der er to formål med associeringsdagsordenen, nemlig at fastlægge konkrete tiltag, som sikrer, at parterne opfylder deres forpligtelser i henhold til associeringsaftalen, og at udstikke bredere rammer for yderligere styrkelse af forbindelserne mellem EU og Moldova, navnlig at fremme tættere økonomisk integration og politisk samarbejde i overensstemmelse med de overordnede mål med associeringsaftalen — VEDTAGET DENNE HENSTILLING: Eneste artikel Samarbejdsrådet henstiller, at parterne gennemfører den i bilaget indeholdte associeringsdagsorden mellem EU og Moldova, for så vidt som gennemførelsen heraf tager sigte på at nå målene med associeringsaftalen mellem EU og Moldova, hvorved der er oprettet en associering mellem Den Europæiske Union og dens medlemsstater på den ene side og Republikken Moldova på den anden side. Udfærdiget i […], den […]. På Samarbejdsrådets vegne Formand BILAG 2 Associeringsdagsorden mellem Den Europæiske Union og Republikken Moldova Den Europæiske Union og Republikken Moldova ("parterne") anerkender, at rammerne for deres forbindelser har ændret sig afgørende og på en positiv måde, siden de trådte ind i det østlige partnerskab. Parterne indledte forhandlinger om en associeringsaftale i 2010 og om et vidtgående og bredt frihandelsområde, som ville være en integrerende del af aftalen, i 2012. De har også udarbejdet og iværksat en handlingsplan for visumliberalisering, hvis vellykkede gennemførelse er et grundlæggende element, der underbygger Republikken Moldovas politiske associering med og økonomiske integration i Den Europæiske Union. Denne betydelige forbedring af mobiliteten og de mellemfolkelige kontakter er omhandlet i associeringsaftalen. Forhandlingerne om associeringsaftalen blev afsluttet den 25. juni 2013, og aftalen blev paraferet den 29. november 2013. Inden hele aftalen træder i kraft, skal der træffes foranstaltninger for at sikre, at parterne kan drage fuld fordel af den; den delvise midlertidige anvendelse af aftalen er den første af disse foranstaltninger. Formålet med associeringsdagsordenen er at forberede og lette gennemførelsen af associeringsaftalen ved at skabe en praktisk ramme, som kan sikre, at de overordnede mål om politisk associering og økonomisk integration nås. Den afløser EU-Moldova-handlingsplanen under den europæiske naboskabspolitik. Associeringsdagsordenen indeholder en liste over prioriteter for fælles arbejde i perioden 2014-2016, der tager udgangspunkt i associeringsaftalens opbygning. At der i associeringsdagsordenen fokuseres på et begrænset antal prioriteter, berører ikke omfanget af eller mandatet for den dialog, der i øjeblikket føres inden for rammerne af partnerskabs- og samarbejdsaftalen, andre relevante aftaler eller det østlige partnerskabs multilaterale spor. Det foregriber ikke gennemførelsen af tilsagn, der er givet i henhold til associeringsaftalen, når den træder i kraft eller anvendes midlertidigt. 1. Principper, instrumenter og ressourcer til gennemførelse af associeringsdagsordenen Følgende fælles principper vil gælde for gennemførelsen af associeringsdagsordenen: Foranstaltninger, der træffes som led i associeringsdagsordenen, bør gennemføres under hensyntagen til de overordnede mål om politisk associering og økonomisk integration. Prioriteterne i associeringsdagsordenen afspejler EU's og Republikken Moldovas ansvar for at gennemføre associeringsaftalens bestemmelser fuldt ud, når den træder i kraft. Associeringsdagsordenen bør gennemføres med fuld respekt for principperne om gennemsigtighed, ansvarlighed og rummelighed. Begge parter skal inddrages i gennemførelsen af associeringsdagsordenen. Associeringsdagsordenen har til formål at opnå konkrete og fastsatte resultater ved gradvis gennemførelse af praktiske foranstaltninger. Parterne anerkender betydningen af at støtte de aftalte prioriteter gennem passende og tilstrækkelige politiske, tekniske og finansielle midler. Gennemførelsen af associeringsdagsordenen vil være underlagt årlig rapportering, overvågning og vurdering. De fremskridt, der er gjort, vil blive gennemgået, bl.a. inden for rammerne af partnerskabs- og samarbejdsaftalen og andre relevante aftaler. Den Europæiske Union vil støtte Republikken Moldova i at gennemføre de mål og prioriteter, der er fastlagt i associeringsdagsordenen. Det vil den gøre ved at anvende alle tilgængelige kilder til EU-støtte, bistå med ekspertise og rådgivning, lette udvekslingen af bedste praksis, knowhow og oplysninger og støtte kapacitetsopbygning og institutionel styrkelse. Den vil også tilskynde til og søge at koordinere støtte fra Republikken Moldovas øvrige partnere. Den vil udnytte de relevante finansielle instrumenter, den råder over, til at bidrage til gennemførelsen af associeringsdagsordenen. Associeringsdagsordenen er imidlertid ikke et dokument om finansiel programmering og er ikke en erstatning for den finansielle programmering, som parterne foretager. EU vil yde støtte inden for rammerne af de overordnede prioriteter for bistand til Republikken Moldova som angivet i den fælles støtteramme under det europæiske naboskabsinstrument (ENI) og i den flerlandeprogrammering, der er udarbejdet for Republikken Moldova gennem ENI. Det vil ske i fuld overensstemmelse med gennemførelsesbestemmelserne og ‑procedurerne for EU's eksterne bistand. Associeringsdagsordenen finder anvendelse fra tidspunktet for vedtagelsen, i første omgang for en periode på tre år, som kan forlænges efter aftale mellem parterne. Når den er vedtaget, afløser den handlingsplanen under den europæiske naboskabspolitik som metode til overvågning af Republikken Moldovas fremskridt inden for rammerne af ENP. Civilsamfundet vil også blive tilskyndet til at koncentrere sit overvågningsarbejde om associeringsdagsordenen. EU vil være ansvarligt for rapporteringen om gennemførelsen af associeringsdagsordenen og vil blive støttet af Republikken Moldovas egne rapporteringssystemer. Om nødvendigt kan associeringsdagsordenen til enhver tid ændres eller ajourføres ved aftale mellem Samarbejdsrådet (Associeringsrådet), Den Europæiske Union og Republikken Moldova, særligt når associeringsaftalen træder i kraft. 2. Associeringsdagsordenens prioriteter 2.1 Politisk dialog og reform Den politiske dialog og det samarbejde om reformer, der skal gennemføres inden for rammerne af denne associeringsdagsorden, tager sigte på at øge respekten for de demokratiske principper, retsstatsprincippet og god regeringsførelse, menneskerettighederne og de grundlæggende frihedsrettigheder, herunder rettighederne for personer, der tilhører mindretal, som nedfældet i FN's og Europarådets grundlæggende konventioner og tilhørende protokoller. Europarådets handlingsplan[1] bør tages i betragtning, når der føres politisk dialog og gennemføres reformer på følgende områder: i) Styrkelse af stabiliteten, uafhængigheden og effektiviteten af institutioner, der sikrer demokratiet og retsstaten i Republikken Moldova, navnlig: præcisering af forfatningsdomstolens kompetencer og procedurerne for udnævnelse af dens medlemmer i tæt samarbejde med Venedigkommissionen revision af proceduren for valg af præsidenten (forfatningens artikel 78) for at sikre, at den er inklusiv og sikrer magtadskillelse. På lang sigt kræves der dog en mere omfattende revision af forfatningen for at forhindre, at det institutionelle dødvande genopstår sikring af, at parlaments- og lokalvalg afholdes demokratisk og i overensstemmelse med europæiske standarder, og at mangler, som Organisationen for Sikkerhed og Samarbejde i Europa/Kontoret for Demokratiske Institutioner og Menneskerettigheder (OSCE/ODIHR) har påpeget, afhjælpes fortsat gennemførelse af decentraliseringsstrategien i overensstemmelse med Europarådets europæiske konvention om lokalt selvstyre (Europarådets traktatserie nr. 122) forbedring af reglerne for finansiering af politiske partier og valgkampagner i lyset af de fælles udtalelser fra OSCE/ODIHR og Venedigkommissionen og anbefalingen fra Sammenslutningen af Stater mod Korruption (Greco) om gennemsigtighed i partifinansiering. ii) Yderligere reform af retsvæsenet, navnlig sikring af domstolenes, anklagemyndighedens og de retshåndhævende myndigheders uafhængighed, upartiskhed, professionalisme og effektivitet, idet disse ikke bør udsættes for politisk eller anden utidig indblanding, og intensivering af forebyggelsen og bekæmpelsen af alle former for korruption på alle niveauer. Nogle elementer i den omfattende reform af retsvæsenet kan kræve forfatningsændringer: sikring af, at det nationale center for korruptionsbekæmpelse fungerer fuldt ud, herunder ved at sikre tilstrækkelige finansielle midler og personale, og deltagelse i internationalt samarbejde om bekæmpelse af korruption sikring af det nationale center for korruptionsbekæmpelses uafhængighed, bl.a. ved udnævnelse og afskedigelse af direktøren og vicedirektørerne gennem en åben, gennemsigtig og meritbaseret procedure, som er klart defineret i lovgivningen, og ved dets tilsyn og ansvarlighed i forbindelse med dets virksomhed revision af den gældende lovgivning vedrørende permanent udnævnelse af dommere som en forlængelse af den første udnævnelse, hvor dommerne bør opfylde på forhånd fastsatte kriterier indsats for at styrke retsvæsenets institutioners uafhængighed, så de ikke er underlagt politisk eller nogen anden form for pres fra forvaltningens, regeringens eller parlamentets side; indførelse af et nyt system for dommeres disciplinære ansvar for at sikre, at de lever op til deres ansvar over for samfundet revision af den gældende lovgivning vedrørende dommere, anklagere, advokater og andre retlige aktører for at fremme nultolerance over for korruption og forhindre enhver form for korrupt adfærd fortsat arbejde for at overdrage ansvaret for centre for varetægtsfængsling fra indenrigsministeriet til justitsministeriet revision af den gældende lovgivning med henblik på at give det øverste retsråd en ledende rolle, når der skal træffes beslutninger om fordeling af ressourcer til domstolene fremskridt med gennemførelsen af en omfattende reform af anklagemyndigheden revision af de retlige rammer for det nationale retsinstitut med henblik på at modernisere det eksisterende uddannelsessystem for dommere og anklagere og forbedre effektiviteten af dets aktiviteter gennemførelse af en reform af ombudsmandsinstitutionen i overensstemmelse med ombudsmandsloven, som regeringen vedtog den 4. september 2013. iii) Sikring af respekten for menneskerettighederne og de grundlæggende frihedsrettigheder gennem omfattende samarbejde om beskyttelse af menneskerettighederne og de grundlæggende frihedsrettigheder. Dette samarbejde vil omfatte arbejde på følgende områder for at: Menneskerettighederne og de grundlæggende frihedsrettigheder gennemføre den nationale handlingsplan for menneskerettigheder (2011-2014) med fokus på de mest sårbare grupper og samordne planlægnings- og budgetprocedurerne for at afsætte tilstrækkelige ressourcer til en effektiv gennemførelse sikre fuld anvendelse af de gældende love og administrative bestemmelser mod alle former for forskelsbehandling, herunder loven om ligestilling, og styrke kapaciteten i rådet for forebyggelse og udryddelse af forskelsbehandling ("ligestillingsrådet") overveje henstillingerne fra Europarådets strukturer og eksperter vedrørende overholdelse af rammekonventionen om beskyttelse af nationale mindretal og efterkomme dem efter aftale med disse strukturer og eksperter sikre effektiv gennemførelse af FN's konvention om handicappedes rettigheder sikre effektiv fuldbyrdelse af domme afsagt af Den Europæiske Menneskerettighedsdomstol opretholde effektive præ- og udenretslige tvistbilæggelsesordninger, herunder på området menneskerettigheder og grundlæggende frihedsrettigheder vedblive med at give adgang til oplysninger om borgernes rettigheder og passende juridiske løsninger fremme og øge bevidstheden om menneskerettighederne og bekæmpelse af forskelsbehandling i retsvæsenet, ved retshåndhævelse og i forvaltningen. Ytringsfrihed fortsætte arbejdet med at sikre ytringsfriheden og mediernes uafhængighed i overensstemmelse med Europarådets anbefalinger etablere en regelmæssig dialog til udveksling af bedste praksis om mediefrihed, mediepluralisme, afkriminalisering af æreskrænkelse, beskyttelse af journalisters kilder og kulturel mangfoldighed i medierne. Samarbejde i civilsamfundet inddrage civilsamfundsorganisationer, navnlig repræsentative arbejdsgiverorganisationer og fagforeninger, i indsamling af oplysninger og overvågning af politikker. Menneskehandel godkende og gennemføre den nationale handlingsplan om forebyggelse og bekæmpelse af menneskehandel (2014-2016) intensivere samarbejdet om menneskehandel inden for rammerne af de relevante internationale organisationer (OSCE, FN). Mishandling og tortur etablere en omfattende politisk ramme med henblik på at forebygge og bekæmpe straffrihed baseret på retningslinjerne for udryddelse af straffrihed for alvorlige krænkelser af menneskerettighederne (Europarådet, 2011) reagere effektivt på efterretninger om retshåndhævelsespersonales mishandling af tilbageholdte, navnlig ved varetægtsfængsling. Børns rettigheder gennemføre de relevante bestemmelser i den nationale handlingsplan for menneskerettigheder, herunder arbejde for at håndhæve børns rettigheder og udrydde fattigdom blandt børn. Vold i hjemmet sikre fuld gennemførelse af den gældende lovgivning om vold i hjemmet. Ligebehandling øge ligestillingen mellem kønnene og sikre ligebehandling af kvinder og mænd i det sociale og økonomiske liv, herunder i retshåndhævelsessektoren, samt indføre praktiske foranstaltninger til at udligne den kønsbestemte lønforskel sikre harmonisering med europæiske standarder for så vidt angår regler om sundhed og sikkerhed, regler om barselsorlov og regler om forening af familiemæssigt og arbejdsmæssigt ansvar fremme kvinders deltagelse i beslutningsprocessen og i det offentlige og politiske liv og gennemføre målrettede aktiviteter på disse områder. Fagforeningsrettigheder og grundlæggende arbejdsmarkedsstandarder fortsætte arbejdet med at sikre, at fagforeningsrettigheder og grundlæggende arbejdsmarkedsstandarder respekteres i overensstemmelse med europæiske standarder og Den Internationale Arbejdsorganisations (ILO) konventioner. Korruptionsbekæmpelse og administrativ reform bekæmpe korruption i alle samfundslag, navnlig korruption på højt plan, og gennemføre de relevante anbefalinger fra Sammenslutningen af Stater mod Korruption (Greco) under Europarådet gennemføre den nationale korruptionsbekæmpelsesstrategi 2011-2015 og handlingsplanen for 2014-2015 i snævert samarbejde med civilsamfundet og internationale organisationer videreføre reformen af den offentlige forvaltning med henblik på at opbygge et ansvarligt, effektivt, gennemsigtigt og professionelt embedsværk styrke koordineringen og informationsudvekslingen mellem myndigheder med ansvar for bekæmpelse af korruption, bl.a. ved at indføre klare samarbejdsordninger mellem det nationale center for korruptionsbekæmpelse og den nationale integritetskommission oprette særlige afdelinger under det nationale center for korruptionsbekæmpelse, som skal behandle sager, der involverer højtstående embedsmænd eller omfattende skade, for at håndtere korruption på et højt plan bedre styrke den nationale integritetskommissions operationelle kapacitet; fastlægge en funktionel ramme for effektiv finansiel efterforskning og inddrivelse af aktiver indføre et operationelt og pålideligt system til gennemsigtighed i og kontrol af embedsmænds formueforhold og interesser for at forebygge og håndtere situationer, hvor formue ikke kan begrundes, og potentielle interessekonflikter ved at styrke den nationale integritetskommissions rolle arbejde på at styrke de korruptionsbekæmpende institutioners status gennem inddragelse af civilsamfundet og gennem hotlines for borgernes klager, som er velfungerende, og som der er et udbredt kendskab til. 2.2 Udenrigs- og sikkerhedspolitik Dialogen og samarbejdet inden for den fælles udenrigs- og sikkerhedspolitik (FUSP) sigter mod gradvis konvergens, herunder inden for den fælles sikkerheds- og forsvarspolitik (FSFP). Parterne vil især behandle spørgsmål som sikkerhed, konfliktforebyggelse og krisestyring, regional stabilitet, nedrustning, ikke-spredning, våbenkontrol og eksportkontrol. Samarbejdet på dette område vil være baseret på fælles værdier og gensidige interesser og vil sigte mod at øge den politiske harmonisering og effektivitet ved at udnytte de bilaterale, internationale og regionale fora. Det vil omfatte arbejde for at: fremme fredelig konfliktløsning og international stabilitet og sikkerhed på grundlag af effektiv multilateralisme udvikle samarbejdet om EU-sanktioner fremme respekten for principperne om suverænitet og territorial integritet og grænsers ukrænkelighed og uafhængighed som fastsat i FN-pagten og OSCE's Helsingforsslutakt styrke det praktiske samarbejde om konfliktforebyggelse og krisestyring ved at lette Republikken Moldovas deltagelse i EU-ledede civile og militære krisestyringsoperationer og iværksætte konsultations- og uddannelsesaktiviteter på FSFP-området (på grundlag af rammeaftalen om deltagelse, som har været i kraft siden den 1. juli 2013, og den multilaterale ramme i form af panelet om FSFP inden for det østlige partnerskab) indlede og afslutte forhandlinger om aftalen mellem Den Europæiske Union og Republikken Moldova om sikkerhedsprocedurer for udveksling af klassificerede oplysninger om FSFP-relaterede spørgsmål som opfølgning på aftalen mellem Republikken Moldova og Den Europæiske Union om rammerne for Republikken Moldovas deltagelse i EU's krisestyringsoperationer, der har været i kraft siden den 1. juli 2013. Terrorisme, ikke-spredning af masseødelæggelsesvåben og ulovlig våbeneksport styrke den internationale konsensus om menneskerettighedsbaseret bekæmpelse af terrorisme, herunder den juridiske definition af terrorhandlinger, ved at fremme en aftale om den generelle konvention om bekæmpelse af international terrorisme og fortsætte med at forbedre de nationale lovgivningsmæssige rammer på området bekæmpelse af terrorisme udveksle oplysninger om terroristorganisationer og -grupper og disses aktiviteter og støttenetværk i overensstemmelse med folkeretten og den lovgivning, som parterne har vedtaget gennemføre standarderne i anbefalingerne vedrørende finansiering af terrorisme, som Den Finansielle Aktionsgruppe (FATF) har udarbejdet udvikle metoder til at samarbejde om bekæmpelse af våbenhandel og destruktion af våbenlagre udvikle metoder til at samarbejde og udveksle oplysninger om, hvordan ulovlige våben afsløres og opspores samarbejde om og bidrage til at modvirke spredning af masseødelæggelsesvåben, materiale til fremstilling heraf og deres fremføringsmidler ved fuldstændig overholdelse og indfrielse på nationalt plan af parternes gældende forpligtelser i henhold til internationale nedrustnings- og ikke-spredningstraktater og -aftaler og andre relevante internationale forpligtelser etablere en effektiv ordning for national eksport- og transitkontrol af varer med relation til masseødelæggelsesvåben, herunder kontrol med, at teknologi med dobbelt anvendelsesformål ikke anvendes til fremstilling af masseødelæggelsesvåben, med effektive sanktioner ved omgåelse af eksportkontrollen samarbejde om risikobaseret toldkontrol, der skaber sikkerhed for, at varer, der er importeret, eksporteret eller er i transit, er sikre bekæmpe ulovlig handel med håndvåben og lette våben, herunder ammunition hertil, i henhold til gældende internationale aftaler og FN's Sikkerhedsråds resolutioner samt tilsagn i henhold til andre internationale instrumenter, der finder anvendelse på dette område vedblive med at styrke den institutionelle kapacitet ved at udnytte de bedste internationale praksisser og erfaringer inden for bekæmpelse af terrorisme fortsætte samarbejdet om kontrol med eksport af konventionelle våben i lyset af EU's fælles holdning om kontrol med eksport af militærteknologi og -udstyr. Konflikten i Transdnestrien fastholde parternes konstruktive deltagelse i de OSCE-ledede forhandlinger med henblik på bilæggelse af konflikten i Transdnestrien videreføre det effektive samarbejde mellem EU og Republikken Moldova om bilæggelse af konflikten i Transdnestrien inden for rammerne af det aftalte 5+2-format, herunder konsultationer om postkonfliktordninger styrke dialogen med det formål at forklare, hvilke fordele der er ved associeringsaftalen, og sikre, at den kan anvendes på hele Republikken Moldovas territorium fortsætte den konstruktive dialog med alle relevante parter om grænsespørgsmål i tilknytning til konflikten i Transdnestrien. Den Internationale Straffedomstol gennemføre Romstatutten for Den Internationale Straffedomstol og de dertil hørende instrumenter under behørigt hensyn til beskyttelsen af domstolens integritet. 2.3 Samarbejde om retfærdighed, frihed og sikkerhed Parterne vil samarbejde på følgende områder for at: Beskyttelse af personoplysninger fortsætte gennemførelsen af den lovgivningsmæssige ramme og sikre et højt beskyttelsesniveau for personoplysninger i overensstemmelse med europæiske instrumenter og standarder vedblive med at styrke kapacitetsopbygningen af databeskyttelsesmyndigheden (det nationale center for beskyttelse af personoplysninger) og følge op på anvendelsen af standarder for databeskyttelse i alle sektorer, navnlig med hensyn til retshåndhævelse. Samarbejde om migration, asyl og grænseforvaltning Migration fortsætte den effektive gennemførelse af tilbagetagelsesaftalen mellem EU og Republikken Moldova og foranstaltningerne til reintegration af moldoviske statsborgere styrke den eksisterende infrastruktur (herunder asylcentre) og bemandingen af ansvarlige organer for at sikre effektiv tilbagesendelse af tredjelandsstatsborgere, der opholder sig ulovligt på og/eller rejser ulovligt gennem Republikken Moldovas område, sikre respekt for menneskerettighederne for administrativt frihedsberøvede indvandrere og udvikle rammen for integration vedblive med at styrke migrations- og asylkontoret som koordinator for forsvarlig forvaltning af migrationsstrømme og forbedre modtagelsesforholdene for og registreringen af udlændinge, navnlig det arbejde, som kvikskranker med ansvar for registrering af udlændinge på centralt og lokalt plan udfører vedblive med at styrke de regionale tjenester under migrations- og asylkontorets direktorat for ulovlig migration, sikre migrations- og asylkontorets tilstedeværelse på regionalt plan og etablere lokale kontorer, der er adskilt fra det nationale politi fortsætte ajourføringen af den udvidede migrationsprofil efter den første vellykkede offentliggørelse og om muligt integrere den i beslutningsprocessen i forbindelse med migrationspolitik gå videre med tilrettelæggelsen af løbende, målrettede informationskampagner, der har til formål at tydeliggøre rettigheder og forpligtelser i forbindelse med visumfri indrejse, herunder information om reglerne for adgang til EU's arbejdsmarked (bl.a. gennem EU's indvandringsportal) og om ansvaret for misbrug af rettigheder i henhold til visumfritagelsesordningen. Asyl fortsætte gennemførelsen af asylloven fra 2009, som sikrer en solid ramme for beskyttelse af personer med behov for international beskyttelse, og ændre denne lov for at tilnærme den yderligere til internationale og europæiske standarder bibeholde en effektiv procedure for fastlæggelse af flygtningestatus fortsætte med at uddanne dommere i asyl- og migrationsspørgsmål og mere specifikt i behandling af appelprocedurer på disse områder videreudvikle rammen for integration indføre biometriske identitetspapirer og begynde at udstede rejselegitimation til flygtninge. Grænseforvaltning styrke grænseforvaltningen yderligere, opretholde den omfattende grænsekontrol og grænseovervågning og udvide og opgradere stationære og mobile videoovervågningsfaciliteter ajourføre situationsbilledet på nationalt og lokalt plan ved at finjustere risikoanalyser, efterretninger og styring af datastrømme yderligere vedblive med at levere tilstrækkelig infrastruktur, teknisk udstyr, IT-systemer samt finansielle og menneskelige ressourcer i overensstemmelse med Republikken Moldovas strategi for integreret grænseforvaltning og handlingsplaner bevare og udvide uddannelsesprogrammer og foranstaltninger med henblik på korruptionsbekæmpelse vedblive med at udnytte muligheder for at gennemføre fælles foranstaltninger med og modtage uddannelse og ekspertrådgivning fra EU-grænsebistandsmissionen for Moldova-Ukraine (EUBAM), Frontex og EU's medlemsstater anvende den løftestangseffekt, som EUBAM's tilstedeværelse bibringer, til at intensivere og udvikle samarbejdet med det ukrainske grænsepoliti, bl.a. om automatisk udveksling af persondata undersøge mulighederne for flere fælles grænseovergangssteder og fælles afpatruljering af grænsen, herunder den centrale del af den fælles grænse mellem Republikken Moldova og Ukraine, sammen med de ukrainske partnere. Politireform, forebyggelse af kriminalitet og bekæmpelse af organiseret kriminalitet sikre overholdelsen af retsstatsprincippet og beskyttelsen af menneskerettighederne ved at udvikle en tilgængelig, ansvarlig, effektiv, gennemsigtig og professionel politistyrke, indføre en rettighedsbaseret tilgang til politiarbejde, udføre efterretningsbaseret politiarbejde og bekæmpe kriminalitet, herunder cyberkriminalitet styrke det internationale operationelle politisamarbejde, bl.a. ved at oprette og anvende fælles efterforskningshold og styrke det tværnationale samarbejde ved at gennemføre fælles operationer etablere et snævrere samarbejde med Europol, herunder ved at indgå en aftale om operationelt samarbejde. Bekæmpelse af ulovlige narkotika fortsætte gennemførelsen af relevante strategier og handlingsplaner og udarbejde en ny handlingsplan vedblive med at sikre en afbalanceret og integreret tilgang til narkotikaanliggender for at håndtere de sundhedsmæssige og sociale konsekvenser af stofmisbrug, sikre mere effektiv forebyggelse og arbejde på at indskrænke udbuddet af, handelen med og efterspørgslen efter ulovlige narkotika styrke de institutionelle strukturer til bekæmpelse af ulovlige narkotika fortsætte den regelmæssige dialog inden for rammerne af det østlige partnerskabs narkotikadialog videreudvikle samarbejdet og informationsudvekslingen og fortsætte arbejdet sammen med Det Europæiske Overvågningscenter for Narkotika og Narkotikamisbrug (EMCDDA) og i Europarådets Pompidougruppe. Retligt samarbejde styrke samarbejdet på det civil- og handelsretlige område yderligere ved at: tiltræde og gennemføre multilaterale konventioner om civilretligt samarbejde og især konventionerne under Haagerkonferencen om International Privatret for så vidt angår retligt samarbejde tiltræde og gennemføre multilaterale konventioner om beskyttelse af børn, navnlig konventionen af 1970 om bevisoptagelse i udlandet i sager om civile eller kommercielle spørgsmål forberede tiltrædelsen og gennemførelsen af konventionen af 1996 om kompetence, lovvalg, anerkendelse, fuldbyrdelse og samarbejde vedrørende forældreansvar og foranstaltninger til beskyttelse af børn, især ved at vurdere nationale kapaciteter og ressourcer styrke samarbejdet i strafferetlige spørgsmål ved at tiltræde og gennemføre de relevante konventioner, navnlig Europarådets konventioner etablere et snævrere samarbejde med Eurojust, herunder ved at undertegne og gennemføre en aftale om operationelt samarbejde. 2.4 Økonomisk samarbejde Parterne vil samarbejde om at støtte Republikken Moldova i at indføre en velfungerende markedsøkonomi og gradvist tilnærme sine politikker til EU's i overensstemmelse med de vejledende principper for makroøkonomisk stabilitet, sunde offentlige finanser, et stærkt finansielt system og en bæredygtig betalingsbalance. Dette samarbejde vil omfatte arbejde for at: udvikle Republikken Moldovas kapacitet til at udarbejde makroøkonomiske prognoser, herunder forbedre den metode, der anvendes til at skabe udviklingsscenarier, overvåge økonomiske processer og forbedre kvaliteten af analyser af vigtige faktorer ved at udveksle oplysninger om bedste praksis styrke Moldovas centralbanks uafhængighed og regulerings- og tilsynsbeføjelser, bl.a. ved at revidere centralbanklovgivningen for at sikre, at den følger EU's bedste praksis, med støtte fra EU-eksperter, herunder fra Den Europæiske Centralbank (ECB) udveksle EU-erfaringer, herunder fra ECB, vedrørende valutakurser og regulerings- og tilsynspolitikker for finans- og banksektoren og bistå med at udvikle og styrke Republikken Moldovas kapaciteter på disse områder styrke de offentlige finansers holdbarhed og styringen af disse ved at gennemføre finanspolitiske reformer og udgiftsreformer udarbejde åbne, konkurrenceprægede og gennemsigtige privatiseringsregler og -procedurer og gennemføre dem i overensstemmelse med bedste praksis i EU. Selskabsret, regnskabs- og revisionsvæsen samt corporate governance Parterne vil samarbejde om at forberede Republikken Moldova på gennemførelse af EU-retten og de internationale instrumenter, der er nævnt i bilagene til udkastet til associeringsaftale, og navnlig om at: udvikle Republikken Moldovas statslige institutioners administrative kapacitet forenkle regler og procedurer for registrering af juridiske personer, herunder selskaber, og fysiske personer, herunder erhvervsdrivende, i forbindelse med etablering og afvikling af virksomheder yderligere udvikle sin corporate governance-politik og fremme overholdelse af kodeksen for corporate governance i overensstemmelse med internationale standarder og EU's regler og anbefalinger på dette område udveksle rettidige, relevante og nøjagtige oplysninger om status for gældende lovgivning og dens overensstemmelse med EU-retten baseret på det format, parterne har aftalt, og fremlægge en mere detaljeret handlingsplan for gennemførelse af EU-retten i overensstemmelse med den vedtagne tidsplan udpege områder, hvorpå der bør tilbydes uddannelse, kapacitetsopbygning og ekspertise. Beskæftigelse, social- og arbejdsmarkedspolitik og lige muligheder Parterne vil samarbejde for at: forberede gennemførelsen af EU-retten inden for sundhed og sikkerhed på arbejdspladsen, arbejdsret og arbejdsvilkår som nævnt i bilagene til den kommende associeringsaftale og navnlig for at: styrke den administrative kapacitet og håndhævelseskapaciteten inden for sundhed og sikkerhed på arbejdspladsen og arbejdsret, navnlig arbejdstilsynet og relevante retslige myndigheder opbygge arbejdsmarkedets parters kapacitet (f.eks. uddannelse i EU's lovgivning og standarder om sundhed og sikkerhed og i arbejdsret) udvikle en strategisk tilgang til beskæftigelse, der er rettet mod flere og bedre job med ordentlige arbejdsvilkår og bedre afstemning af færdigheder og job på arbejdsmarkedet og fremmer aktiv støtte og effektiv arbejdsformidling; gennemføre de landeprogrammer for anstændigt arbejde, som Den Internationale Arbejdsorganisation (ILO) og Republikken Moldova har indgået aftale om styrke kapaciteten i den forvaltning, der er ansvarlig for udvikling og gennemførelse af beskæftigelses- og socialpolitikker, navnlig arbejdsformidlinger og sociale tjenester forbedre den sociale beskyttelse og sikre de sociale sikringssystemers effektivitet og finansielle bæredygtighed vedblive med at fremme den sociale dialog, bl.a. gennem kapacitetsopbygning af arbejdsmarkedets parter. Forbrugerbeskyttelse For at forberede gennemførelsen af EU-retten og de internationale instrumenter, der er nævnt i bilagene til den kommende associeringsaftale, vil parterne samarbejde om at: styrke forbrugerbeskyttelseshåndhævelsens administrative kapacitet i Republikken Moldova, navnlig ved at uddanne embedsmænd og andre repræsentanter for forbrugernes interesser i inkorporering af EU-lovgivningen i national ret og efterfølgende gennemførelse og håndhævelse heraf. Statistik Parterne vil samarbejde om at bringe Republikken Moldovas lovgivning i bedre overensstemmelse med EU-retten på det statistiske område. Dette samarbejde vil omfatte arbejde for at: gennemføre en folketælling, offentliggøre et sammendrag og detaljerede resultater heraf og udvikle en strategi til forbedring af statistiske beregninger af migration revidere statistikloven i overensstemmelse med anbefalingerne i den samlede vurdering (f.eks. bør generaldirektøren for det nationale statistiske kontor have styrket sin position og uafhængighed ved, at der indføres en tidsbegrænset embedsperiode og klare kriterier for ansættelse og afskedigelse), styrke beskyttelsen af den statistiske fortrolighed i forbindelse med produktion og formidling af data og genindføre det statistiske råd forbedre kvaliteten af det statistiske virksomhedsregister ved at udarbejde og gennemføre klare procedurer for ajourføring af økonomiske enheder, herunder alle tilgængelige administrative kilder, forbedre dækningen af lokale enheder og selvstændige erhvervsdrivende og omstrukturere erhvervsrelaterede undersøgelser i overensstemmelse med EU's standarder gennemføre den aktivitetstilknyttede produktklassifikation (CPA) fra 2008, Det Europæiske Fællesskabs Prodcom-liste over industriprodukter fra 2010 og nationalregnskabssystemet (SNA) fra 2008 samt forberede gennemførelsen af det europæiske national- og regionalregnskabssystem (ENS) fra 2010 udvikle en overordnet kvalitetssikringsramme, herunder en personale- og uddannelsespolitik. Reform af den offentlige forvaltning og forvaltning af offentlige finanser Parterne vil samarbejde om at sikre udviklingen af en velfungerende offentlig forvaltning, forsvarlige politikker for forvaltning af offentlige finanser samt intern finanskontrol og ekstern revision. Dette samarbejde vil omfatte arbejde for at: styrke centrale og lokale offentlige forvaltningers institutionelle og menneskelige ressourcers kapacitet til at forbedre og gennemføre politikker og sikre effektiv levering af offentlige tjenesteydelser af høj kvalitet styrke gennemsigtigheden af, tilsynet med og ansvarligheden for politikken for og forvaltningen af offentlige finanser forbedre forvaltningen af de offentlige finanser og gennemføre Republikken Moldovas strategi for forvaltning af de offentlige finanser for 2013-2020 forbedre det interne kontrolsystem under decentraliseret ledelsesansvar, herunder operationelt uafhængige interne revisioner blandt statslige myndigheder, ved at sikre tilpasning til almindeligt anerkendte internationale standarder og metoder og EU's bedste praksis sikre videreudvikling af revisionsrettens eksterne revisionsordning i overensstemmelse med almindeligt anerkendte internationale standarder (INTOSAI) sikre effektivt samarbejde med og bistand til de relevante EU-institutioner og -organer, herunder Det Europæiske Kontor for Bekæmpelse af Svig, ved kontrol og inspektion på stedet i forbindelse med forvaltning af og kontrol med EU-midler, der skal gives i overensstemmelse med de gældende regler og procedurer. Skattespørgsmål Parterne vil styrke samarbejdet om at forbedre og udvikle Republikken Moldovas skattesystem og -forvaltning på grundlag af EU's og internationale standarder. Samarbejdet vil bl.a. omfatte forberedelser til gradvist at tilnærme Republikken Moldovas lovgivning til EU-retten og de internationale instrumenter, der er nævnt i bilagene til den kommende associeringsaftale, og navnlig arbejde for at: forbedre og forenkle skattelovgivningen forbedre det internationale skattesamarbejde for at styrke god forvaltningsskik på skatte- og afgiftsområdet, dvs. ved at gennemføre principperne om gennemsigtighed, informationsudveksling og loyal skattekonkurrence forbedre skatteforvaltningens kapacitet, navnlig ved at tilstræbe et mere målrettet, risikobaseret system til skattekontrol og -revision træffe foranstaltninger til harmonisering af politikker for bekæmpelse af svig og smugling af afgiftsbelagte varer udvikle samarbejdet med skatteforvaltningerne i EU's medlemsstater ved udveksling af nye erfaringer og oplysninger om tendenser på beskatningsområdet. Finansielle tjenesteydelser Parterne vil samarbejde om at forberede Republikken Moldova på gennemførelsen af EU-lovgivning, der er opført i bilagene til den kommende associeringsaftale, og af de internationale standarder, der er opført i den relevante artikel i den vidtgående og brede frihandelsaftale. Dette samarbejde vil omfatte arbejde for at: forbedre tilsynsmyndighedernes administrative kapacitet i overensstemmelse med EU-retten etablere kontakter og udveksle oplysninger med EU's finansielle tilsynsmyndigheder udarbejde national lovgivning om forebyggelse og bekæmpelse af hvidvaskning af penge og finansiering af terrorisme, især ved at gennemføre EU-lovgivningen på disse områder, styrke samarbejdet med Den Finansielle Aktionsgruppe (FATF), Europarådet, Moneyval og andre relevante myndigheder i EU's medlemsstater samt undertegne aftalememoranda mellem Republikken Moldovas finansielle efterretningsmyndigheder og EU's medlemsstater give rettidige, relevante og nøjagtige oplysninger om status for Republikken Moldovas gældende lovgivning og dens overensstemmelse med EU-retten i overensstemmelse med det format, parterne har aftalt, og fremlægge en detaljeret handlingsplan for gennemførelse af EU-retten i overensstemmelse med den vedtagne tidsplan udpege områder, hvorpå der bør tilbydes uddannelse, kapacitetsopbygning og ekspertise. Industri- og virksomhedspolitik Parterne vil samarbejde om at forbedre erhvervsklimaet og de lovgivningsmæssige rammer i Republikken Moldova, især for små og mellemstore virksomheder (SMV'er), herunder mikrovirksomheder. Dette samarbejde vil omfatte arbejde for at: sikre, at Republikken Moldova deltager i vurderingen under "Small Business Act" for Europa (SBA) og gennemfører dens henstillinger sikre, at Republikken Moldova deltager i relaterede projekter om styrkelse af SMV'ers konkurrenceevne, f.eks. programmet for virksomheders konkurrenceevne og SMV'er (Cosme) og Enterprise Europe-netværket (EEN) sikre, at Republikken Moldova tager højde for behovene i SMV-sektoren og den tilhørende infrastruktur og for SMV'ers konkurrenceevne, når den udformer og gennemfører fremtidige programmer for udvikling af landdistrikter og/eller regionaludviklingsprogrammer fortsætte gennemførelsen af SMV-strategien 2012-2020 (f.eks. ved at videreudvikle forsker- og teknologiparker og virksomhedskuvøser som omhandlet i strategien) og landets strategi for konkurrenceevne, som indgår i den nationale udviklingsstrategi "Moldova 2020" sikre, at Republikken Moldova deltager aktivt i SMV-panelet og i relaterede fora, der beskæftiger sig med udvikling og gennemgang af SMV-politikken gå videre med oprettelsen og gennemførelsen af en konceptuel lovgivningsmæssig og operationel ramme, der stimulerer udviklingen af SMV-klynger i Republikken Moldova. Minedrift og råstoffer Parterne vil samarbejde om at forberede gennemførelsen af den kommende associeringsaftale på minedrift- og råstofområdet. Dette samarbejde vil omfatte arbejde for at: indlede en dialog om minedrift og handel med råstoffer arbejde sammen om sikkerhed og bæredygtig udvikling inden for minedrift. Turisme Parterne vil samarbejde for at: udarbejde en køreplan, der styrker udviklingen af en konkurrencedygtig og bæredygtig turismeindustri og indeholder en oversigt over de skridt, der skal til for at intensivere samarbejdet mellem Republikken Moldova og EU på turismeområdet vedblive med at udveksle bedste praksis, viden og uddannelseserfaringer på turismeområdet. Landbrug og udvikling af landdistrikter For at forberede gennemførelsen af EU-retten og de internationale instrumenter, der er nævnt i bilagene til den kommende associeringsaftale, vil parterne samarbejde om at: udvikle og gennemføre de politiske, retlige og institutionelle rammer (herunder krav om fødevaresikkerhed og handelsnormer) inden for landbrug og udvikling af landdistrikter udarbejde og gennemføre en ny handlingsplan for at bringe sektoren mere i overensstemmelse med EU's politikker og lovgivning om landbrugspolitik og udvikling af landdistrikter uddanne centrale og lokale forvaltninger i politikkerne for udvikling af landdistrikter forbedre landbrugsproduktionens konkurrenceevne og diversificeringen af de økonomiske aktiviteter i landdistrikterne styrke betalingsorganets kapacitet til at sikre gennemsigtighed, effektivitet og forudsigelighed i den udbetalte statsstøtte forbedre den bæredygtige anvendelse af jord- og vandressourcer i landbrugsfødevaresektoren. Regionaludvikling Parterne vil samarbejde for at: udvikle en retlig og institutionel ramme for gennemførelse af en effektiv regionaludviklingspolitik i Republikken Moldova, herunder i regioner med særstatus styrke de nationale, regionale og lokale institutioners institutionelle og operationelle kapacitet inden for regionaludvikling og territorial samhørighed, herunder arbejde med at udvikle et effektivt system til flerniveaustyring og en klar ansvarsfordeling sikre ensartet udvikling af hele Republikken Moldovas territorium med udgangspunkt i den strategiske tilgang, der er fastlagt i dokumenterne om territorial planlægning og gennemført via et territorialt operationelt program, herunder diversificering af den økonomiske aktivitet i små byer og regioner under udvikling styrke den sociale og tekniske infrastruktur i regioner under udvikling ved at gennemføre udviklingsprojekter, der er baseret på sammenhængende og tidsbundne regionaludviklingsstrategier, under hensyntagen til behovet for at støtte en afbalanceret territorial udvikling i hele territoriet udvikle og gennemføre en ny handlingsplan for regionaludviklingspolitikken, der er baseret på et operationelt program hidrørende fra "Moldova 2020"-dagsordenens nationale strategi uddanne centrale og lokale forvaltninger i god forvaltningsskik og de nyeste metoder inden for byudviklingspolitik og politikker for udvikling af landdistrikter, herunder samspillet mellem land og by for at støtte en mere afbalanceret udvikling af landet som helhed. Fiskeri og havpolitik Parterne vil samarbejde for at: intensivere samarbejdet og indsatsen for at skabe bæredygtigt fiskeri i Sortehavet inden for både bilaterale og multilaterale rammer og ud fra en økosystembaseret tilgang til fiskeriforvaltning intensivere det videnskabelige og tekniske samarbejde for at sikre kapaciteten til at overvåge fiskeriet og vurdere de marine ressourcers og havmiljøets tilstand fremme en integreret tilgang til maritime anliggender, navnlig ved at undersøge muligheden for at etablere et nationalt kontaktpunkt i Republikken Moldova udpege områder af fælles interesse for det fremtidige sortehavssamarbejde inden for rammerne af EU's integrerede havpolitik. Energi Parterne vil samarbejde for at: tage skridt til at integrere Republikken Moldovas energimarked i EU's, bl.a. ved at gennemføre den "tredje pakke" om elektricitet og lovgivningsforanstaltninger vedrørende gas, under hensyntagen til Energifællesskabets ministerråds afgørelse om tidsplanen for adskillelse af netværksaktiviteter fra andre aktiviteter i gassektoren, og ved at gennemføre køreplanen for forbedring af gas- og elektricitetssammenkoblingerne mellem Republikken Moldova og Rumænien, herunder forlænge Iaşi-Ungheni-gasledningen, så den kan anvendes til at levere gas til Republikken Moldova gennemføre EU's lovgivning om strategiske reserver af olieprodukter, øge elproduktionen på Nistruflodens højre bred og reducere transmissions- og distributionstabene yderligere i el-, gas- og varmenet gennemføre national lovgivning om vedvarende energi for at øge de vedvarende energikilders andel af det samlede bruttoenergiforbrug til 17 % inden 2020 og vedtage og gennemføre lovgivning, der inkorporerer EU-direktiverne om energieffektivitet i national ret, især direktivet om bygningers energimæssige ydeevne og direktivet om angivelse af energirelaterede produkters energi- og ressourceforbrug ved hjælp af mærkning og standardiserede produktoplysninger. Transport Parterne vil samarbejde om at forberede gennemførelsen af EU-retten nævnt i bilagene til den kommende associeringsaftale og om at støtte Republikken Moldova. Dette samarbejde vil omfatte arbejde for at: gennemføre den nye omfattende transport- og logistikstrategi for 2013-2022 foretage de nødvendige reformer, så Republikken Moldova kan fjernes fra Parisaftalememorandummets sortliste forberede et reform- og omstruktureringsprogram for jernbanesektoren intensivere bestræbelserne på at gennemføre EU's luftfartslovgivning for at få fuldt udbytte af aftalen om et fælles luftfartsområde mellem EU og Republikken Moldova udvikle infrastruktur, især ved at gennemføre prioriterede projekter for udvikling af transportnettet i det østlige partnerskab, afhængigt af for banker acceptable projektforslag fra internationale finansielle institutioner, som er egnede til finansiering fra naboskabsinvesteringsfaciliteten. Miljø Parterne vil samarbejde om at forberede gennemførelsen af EU-retten og internationale standarder, navnlig for at: sikre, at Republikken Moldova vedtager en national miljøstrategi og en handlingsplan til gennemførelse heraf vedtage og gennemføre national lovgivning og udpege kompetente myndigheder inden for miljøkonsekvensvurdering, strategisk miljøvurdering, affalds- og ressourceforvaltning, vandkvalitet og -forvaltning, luftkvalitet, naturbeskyttelse, industrielle emissioner og forvaltning af kemikalier fortsætte gennemførelsen af multilaterale miljøaftaler, navnlig Esbo-, Århus- og Rotterdamkonventionen udarbejde en handlingsplan med henblik på en køreplan for inkorporering, gennemførelse og håndhævelse af de miljødirektiver, der er nævnt i associeringsaftalen foretage de institutionelle reformer, der er nødvendige for at gennemføre nye miljølove og ‑politikker. Klima Parterne vil samarbejde om at styrke dialogen og samarbejdet om klimaændringer for at: udarbejde og undertegne en ny global aftale om klimaændringer fastlægge en strategisk plan og udvikle foranstaltninger med henblik på modvirkning af og tilpasning til klimaændringer bringe lovgivningen i Republikken Moldova mere i overensstemmelse med EU's retsakter på området og internationale instrumenter. Informationssamfundet Parterne vil samarbejde om at forberede gennemførelsen af gældende EU-ret nævnt i bilagene til den kommende associeringsaftale, navnlig for at: bringe lovgivningen om elektronisk kommunikation mere i overensstemmelse med EU-retten gennemføre aktiviteter, der kan styrke den nationale kommunikationstilsynsmyndigheds uafhængighed og administrative kapacitet for at sikre dens evne til at træffe passende tilsynsforanstaltninger og håndhæve sine egne afgørelser og alle gældende forskrifter og for at sikre loyal konkurrence på markederne styrke sektoren ved at udveksle oplysninger og erfaringer om gennemførelsen af Europa 2020-initiativet "En digital dagsorden for Europa". Folkesundhed Parterne vil samarbejde for at: støtte Republikken Moldova i at forberede gennemførelsen af EU's sundhedslovgivning som nævnt i bilagene til den kommende associeringsaftale, især lovgivning vedrørende bekæmpelse af tobaksrygning, kvalitet og sikkerhed ved stoffer af menneskelig oprindelse (blod, væv, organer og celler) og overførbare sygdomme udveksle bedste praksis for gennemførelse af rammekonventionen om bekæmpelse af tobaksrygning og det internationale sundhedsregulativ styrke beredskab, uddannelse og epidemiologisk overvågning af overførbare sygdomme, navnlig hiv/aids, tuberkulose, seksuelt overførte sygdomme og hepatitis C og B, bl.a. i samarbejde med Det Europæiske Center for Forebyggelse af og Kontrol med Sygdomme støtte Republikken Moldovas deltagelse i EU's folkesundhedsrelaterede netværk og arbejdsgrupper såsom det årlige netværksmøde om sundhedsoplysninger og møder i hiv/aids-tænketanken og civilsamfundsforummet vedrørende hiv/aids. Civilbeskyttelse Parterne vil samarbejde for at: sikre effektiv kommunikation døgnet rundt, herunder udveksle tidlige varslinger og oplysninger om store katastrofer, der berører EU og Republikken Moldova samt tredjelande, hvor en af parterne er involveret i katastrofeindsats lette gensidig bistand i tilfælde af større kriser, alt efter behov og såfremt der er tilstrækkelige midler til rådighed fremme vedtagelsen og gennemførelsen af EU's retningslinjer for støtte fra værtsnationen forbedre videnbasen om katastroferisici og økonomiske tab ved at styrke samarbejdet om datatilgængelighed og -sammenlignelighed gøre fremskridt med udviklingen af en landsdækkende katastroferisikovurdering og ‑kortlægning og støtte udviklingen af det elektroniske regionale risikoatlas samt sikre effektiv anvendelse heraf på nationalt plan forbedre forebyggelsen af industrikatastrofer eller "natech"-katastrofer (teknologiske katastrofer udløst af naturkatastrofer) indlede en dialog om de politiske aspekter af katastrofeforebyggelse, -beredskab og -indsats ved at udveksle bedste praksis, tilrettelægge fælles uddannelsesforløb, øvelser, studiebesøg og workshopper og opsummere erfaringerne fra virkelige nødoperationer og øvelser fortsætte med at udvikle forebyggende aktiviteter ved at uddanne og informere befolkningen som helhed, især de unge, om brandsikring. Almen uddannelse, erhvervsuddannelse og ungdomsanliggender Parterne vil samarbejde om den generelle modernisering og reform af uddannelses- og ungdomssystemerne i Republikken Moldova. Dette samarbejde vil omfatte arbejde for at: gennemføre fælles aktiviteter og udvekslinger, der fremmer Republikken Moldovas integration i det europæiske område for videregående uddannelse yderligere inden for rammerne af landets medlemskab af Bolognaprocessen, bl.a. ved at reformere det tredje trin (ph.d.-uddannelse) og oprette et nationalt organ for kvalitetssikring samt øge studerendes og universitetspersonales mobilitetsmuligheder udarbejde en national kvalifikationsramme til forbedring af gennemsigtigheden og anerkendelsen af kvalifikationer og kompetencer fremme akademisk samarbejde, kapacitetsopbygning og mobilitet for studerende og personale gennem det nye program Erasmus+ og forskeres mobilitet og uddannelse gennem Marie Skłodowska-Curie-aktioner gennemføre og støtte en strategisk tilgang til erhvervsuddannelse med henblik på at bringe Republikken Moldovas erhvervsuddannelsessystem på linje med moderniseringen af EU's erhvervsuddannelsesstrukturer, hvilket søges opnået gennem Københavnsprocessen og instrumenterne i forbindelse hermed tilskynde til en strategisk tilgang til ungdomspolitik og forbedre udvekslingerne og samarbejdet inden for ikke-formel uddannelse for unge og ungdomsarbejdere som et middel til at fremme interkulturel dialog og støtte civilsamfundet, herunder gennem EU's programmer på ungdomsområdet. Forskning og innovation Parterne vil samarbejde for at: lette Republikken Moldovas integration i det europæiske forskningsrum (EFR) styrke Republikken Moldovas deltagelse i programmet Horisont 2020 fortsætte gennemførelsen af innovationsstrategien "Innovation for konkurrenceevne" for 2013-2020 styrke de menneskelige, materielle og institutionelle ressourcer for at forbedre forsknings- og innovationskapaciteten styrke Republikken Moldovas deltagelse i Marie Skłodowska-Curie-aktioner. Kultur, audiovisuel politik og medier Kultur Parterne vil samarbejde for at: fremme gennemførelsen af UNESCO's konvention om beskyttelse og fremme af de kulturelle udtryksformers mangfoldighed fra 2005 udvikle en inklusiv kulturpolitik i Republikken Moldova og bevare og fremme kultur- og naturarven styrke kapaciteten til at udvikle iværksætterånd i de kreative industrier og kulturindustrien samt kulturarv gøre det muligt for kulturelle aktører fra Republikken Moldova at deltage i kulturelle samarbejdsprogrammer, herunder programmet Et Kreativt Europa. Audiovisuel politik og medier Parterne vil samarbejde om at forberede gennemførelsen af EU-retten nævnt i bilagene til den kommende associeringsaftale. Samarbejdet vil omfatte støtte til Republikken Moldova til at: forberede vedtagelsen af lovgivning på det audiovisuelle område i overensstemmelse med europæiske standarder, bl.a. ved at udveksle synspunkter om audiovisuel politik, relevante internationale standarder, herunder samarbejde om bekæmpelse af racisme og fremmedhad sikre, at myndigheder/organer, der fører tilsyn med medierne, får styrket deres kapacitet og uafhængighed, og navnlig søge at opnå det audiovisuelle koordineringsråds fulde uafhængighed ændre lovgivningen med henblik på at sikre, at offentlig finansiel støtte til medierne fordeles på grundlag af strenge objektive kriterier, der gælder ens for alle medier. Deltagelse i EU's agenturer og programmer Sammen med Europa-Kommissionen undersøge mulighederne for at deltage i udvalgte EU-programmer og EU-agenturers aktiviteter med fokus på ENP-landene. 2.5 Handel og handelsrelaterede anliggender (DCFTA) Varehandel Parterne vil samarbejde om at forberede korrekt gennemførelse af bestemmelserne om markedsadgang for varer, herunder energi, i den kommende associeringsaftale, navnlig via fælles samråd, for at: øge Republikken Moldovas eksportkapacitet foretage yderligere forbedringer inden for handelsstatistik, så parterne anvender mekanismen til modvirkning af omgåelse korrekt sikre, at de gældende importafgifter ikke forhøjes forud for aftalens ikrafttræden (standstill) sikre kvaliteten af lovgivningen, som Republikken Moldova måtte udarbejde om markedsadgang eller andre dermed forbundne spørgsmål samarbejde om gennemførelsen af køreplanen for forbedring af Republikken Moldovas konkurrenceevne udveksle oplysninger om markedsadgangsrelateret udvikling i Republikken Moldova og landets politik vedrørende markedsadgang. Tekniske forskrifter, standardisering og tilhørende infrastruktur Parterne vil samarbejde om forberedelser til at opnå overholdelse af EU's tekniske forskrifter, standardisering, metrologi, akkreditering, overensstemmelsesvurderingsprocedurer og markedsovervågningssystemet som omhandlet i den kommende associeringsaftale. Forberedelserne vil omfatte arbejde for at: udveksle oplysninger om udarbejdelse og håndhævelse af lovgivning, som Republikken Moldova har forpligtet sig til at gennemføre, inden den kommende associeringsaftale træder i kraft, jf. bilagene til aftalen, og i overensstemmelse med EU-retten udvikle infrastruktur i forbindelse med forvaltningen af tekniske forskrifter, standardisering, metrologi, akkreditering, overensstemmelsesvurderingsprocedurer og markedsovervågningssystemet, herunder oprettelse af et nationalt informationssystem tilbyde personale i de ansvarlige statslige organer og instanser yderligere uddannelse i forvaltning udveksle oplysninger om andre relevante aspekter af Republikken Moldovas planer vedrørende tekniske handelshindringer og de gældende tidsfrister samarbejde om forberedelsen af aftalen om overensstemmelsesvurdering og godkendelse af industrivarer (AOG). Sundheds- og plantesundhedsmæssige (SPS) foranstaltninger Parterne vil samarbejde om at forberede Republikken Moldova på at bringe sine sundheds- og plantesundhedsmæssige standarder for fødevarer og foder, plantesundhed og dyresundhed og sin velfærdslovgivning og -praksis i bedre overensstemmelse med EU's, jf. bilagene til den kommende associeringsaftale. Dette samarbejde vil omfatte arbejde for at: fuldføre gennemførelsen af Republikken Moldovas eksisterende strategi for fødevaresikkerhed med særlig fokus på lovgivningens kvalitet og håndhævelseskapaciteten og afhjælpe konstaterede mangler fastlægge sektorspecifikke prioriteter for Republikken Moldova for at bringe standarderne mere i overensstemmelse med EU's lovgivning i relevante økonomiske sektorer af landets landbrug og for at dække alle de områder, der er omhandlet i bilagene til den kommende associeringsaftale styrke den administrative kapacitet ved at uddanne personale i de ansvarlige statslige og udøvende organer og instanser i at udarbejde og gennemføre lovgivning i overensstemmelse med EU-retten forbedre infrastruktur og tilknyttet kapacitet, der er nødvendig for at gennemføre lovgivningen, navnlig vedrørende dyresundhed, plantesundhed, fødevaresikkerhedslaboratorier og grænsekontrolsteder, i overensstemmelse med EU's krav oprette et system for tidlig varsling til sikring af fødevarer og foder, dyresundhed og plantesundhed tilrettelægge oplysningskampagner sammen med relevante instanser, virksomheder og NGO'er om krav, der skal være opfyldt for at få adgang til EU's marked, og sammen med civilsamfundet om forbrugeraspekter ved fødevare- og fodersikkerhed. Told og handelslettelser Parterne vil samarbejde om at forberede Republikken Moldova på at bringe sin lovgivning mere i overensstemmelse med EU-retten og de internationale standarder, der er anført i bilagene til den kommende associeringsaftale. Dette samarbejde vil omfatte arbejde for at: fortsætte gennemførelsen af den strategiske ramme for toldsamarbejde tilpasse Republikken Moldovas system vedrørende autoriserede økonomiske operatører til EU's tilsvarende system med mulighed for gensidig anerkendelse vedblive med at modernisere Moldovas toldvæsen og dets infrastruktur og med at tilrettelægge personaleuddannelse fortsætte med at forenkle og modernisere de administrative toldprocedurer udarbejde en køreplan for Republikken Moldovas tiltrædelse af konventionen om en fælles forsendelsesprocedure samarbejde om risikobaseret toldkontrol og udveksling af relevante oplysninger, som bidrager til bedre risikostyring og sikkerhed i forsyningskæderne, lettelse af lovlig samhandel og sikkerhed ved varer, der importeres, eksporteres eller er i transit intensivere dialogen om bekæmpelse af svig for at forhindre ulovlig handel, herunder med afgiftsbelagte varer, navnlig gennem udvidet samarbejde i overensstemmelse med protokollen om gensidig administrativ bistand i toldspørgsmål tilpasse Republikken Moldovas lovgivning om toldmyndighedernes håndhævelse af intellektuelle ejendomsrettigheder til EU-retten. Oprindelsesregler Parterne vil samarbejde om at forberede gennemførelsen af oprindelsesregler, der skal finde anvendelse i overensstemmelse med den relevante protokol til den kommende associeringsaftale. Dette samarbejde vil omfatte arbejde for at: bistå Republikken Moldova med tiltrædelsen af den regionale konvention om pan-Euro-Middelhavs-regler for præferenceoprindelse tilbyde Republikken Moldovas toldvæsen uddannelse i certificering og verificering af præferenceoprindelse drøfte og eventuelt revidere de procedurer, som Republikken Moldovas toldvæsen i øjeblikket benytter til certificering og verificering af varers oprindelse. Etablering, handel med tjenesteydelser og elektronisk handel Parterne vil fortsætte dialogen om etablering, handel med tjenesteydelser og elektronisk handel i henhold til bestemmelserne i den kommende associeringsaftale. De vil forberede gennemførelsen af tilsagn, der er givet på området for tjenesteydelser, jf. bilagene til den kommende associeringsaftale. Dette samarbejde vil omfatte arbejde for at: sikre uddannelse og tilstrækkelig administrativ kapacitet til at håndtere den planlagte tilnærmelse af lovgivningen drøfte områder, hvorpå en sådan uddannelse, kapacitetsopbygning og ekspertise bør tilbydes sikre regelmæssig udveksling af oplysninger om planlagt eller igangværende lovgivningsarbejde på områder, der er udvalgt til tilnærmelse, og føre dialog med henblik herpå. Løbende betalinger og kapitalbevægelser Parterne vil fortsætte dialogen om kapitalbevægelser og betalinger, navnlig med henblik på at overvåge overholdelsen af alle eksisterende forpligtelser og forberede gennemførelsen af den kommende associeringsaftale. Offentlige udbud Parterne vil samarbejde om Republikken Moldovas forberedelser til gennemførelsen af kapitlet om offentlige udbud i den kommende associeringsaftale og de tilhørende reformer. Dette samarbejde vil omfatte arbejde for at: udvikle de fornødne kompetencer og den fornødne administrative kapacitet i de organer, der er ansvarlige for at føre tilsyn med gennemførelsen af politikken for offentlige udbud med henblik på at bringe lovgivningen mere i overensstemmelse med EU-retten påbegynde udarbejdelsen af Republikken Moldovas strategi for offentlige udbud sikre, at den uafhængige klageinstans har tilstrækkelig administrativ kapacitet til at sikre effektive klagemuligheder i overensstemmelse med direktiv 89/665 og direktiv 92/13 som ændret ved direktiv 2007/66 give præcise og rettidige oplysninger om udviklingen i Republikken Moldovas lovgivning, især hvad angår planlagt lovgivningsarbejde, der berører politik for offentlige udbud og håndhævelse. Intellektuelle ejendomsrettigheder Parterne vil samarbejde om forberedelser til at bringe lovgivningen i Republikken Moldova mere i overensstemmelse med EU-retten og internationale standarder vedrørende beskyttelse af intellektuelle ejendomsrettigheder som angivet i den kommende associeringsaftale. Dette samarbejde vil omfatte arbejde for at: sørge for, at begge parters rettighedshavere er sikret et passende og effektivt niveau for beskyttelse af deres intellektuelle ejendomsrettigheder, og at der er truffet passende foranstaltninger til at håndhæve disse rettigheder styrke håndhævelseskapaciteten blandt de ansvarlige statslige organer og udøvende instanser, herunder Republikken Moldovas toldvæsen, og aflægge rapport om status for den administrative kapacitet med jævne mellemrum sikre, at retssystemet fungerer hensigtsmæssigt, så rettighedshavernes adgang til klage og domstolsprøvelse og effektiv gennemførelse af sanktioner er garanteret konsolidere de relevante institutionelle strukturer samt kontorerne for industriel ejendomsret, ophavsretlig beskyttelse og rettighedshaverorganisationer; styrke samarbejdet med myndigheder og industrisammenslutninger i tredjelande træffe foranstaltninger til at øge offentlighedens opmærksomhed på beskyttelse af intellektuelle ejendomsrettigheder og sikre effektiv dialog med rettighedshaverne udarbejde en handlingsplan for gennemførelsen af EU-retten og relevante standarder på dette område og udvikle overvågningsværktøjer til gennemførelse og håndhævelse af intellektuelle ejendomsrettigheder, der skal anvendes i henhold til den kommende associeringsaftale gennemføre standarderne i håndhævelsesdirektiv 2004/48/EF og Europa-Parlamentets og Rådets forordning (EU) nr. 608/2013 af 12. juni 2013 om toldmyndighedernes håndhævelse af intellektuelle ejendomsrettigheder træffe effektive foranstaltninger mod forfalskning og piratkopiering og sikre effektiv gennemførelse af retshåndhævelseslovgivningen og af sanktioner for krænkelse af intellektuelle ejendomsrettigheder på grundlag af den nationale strategi for intellektuelle ejendomsrettigheder frem til 2020 og udarbejde rapporter på grundlag af konkrete og målbare mål og data med jævne mellemrum. Konkurrence Parterne vil samarbejde om at forberede gennemførelsen af kapitlet om konkurrence i den kommende associeringsaftale og de tilhørende reformer. Dette samarbejde vil omfatte arbejde for at: sikre, at Republikken Moldovas institutionelle rammer og administrative kapacitet garanterer effektiv gennemførelse af konkurrencelovgivningen styrke dialogen om erfaringerne med retshåndhævelseslovgivning på dette område samt om anden lovgivningsmæssig udvikling vedrørende konkurrence, herunder ved at tilbyde myndighederne uddannelse og ad hoc-ekspertrådgivning om den generelle håndhævelse af statsstøttereglerne. Gennemsigtighed Parterne vil være særlig opmærksomme på arbejde, der tager sigte på at: forberede gennemførelsen af tilsagn om gennemsigtighed i handelsrelateret politikudformning og overveje, hvilke mekanismer det kan være påkrævet at indføre med henblik herpå drøfte bedste praksis og erfaringer med gennemsigtig politikudformning udveksle oplysninger og sørge for relevant uddannelse, herunder om kommunikationsmekanismer og høring af interessenter arrangere seminarer og andre tiltag for den brede offentlighed med sigte på at forklare gennemførelsen af den kommende associeringsaftale og tilnærmelsesprocessen. Handel og bæredygtig udvikling Parterne vil indlede en dialog om de emner, der er omfattet af kapitlet om handel og bæredygtig udvikling i den kommende associeringsaftale. Dette vil omfatte arbejde for at: udveksle oplysninger om gennemførelsen af den relevante nationale politikramme eller af internationale forpligtelser i forbindelse med bæredygtig udvikling drøfte den fremtidige gennemførelse af forpligtelserne i henhold til det pågældende kapitel med henblik på inddragelse af interessenter og dialog med civilsamfundet udveksle bedste praksis og relevant erfaring. Parterne vil være opmærksomme på, at prioriteterne vedrørende fagforeningsrettigheder og grundlæggende arbejdsmarkedsstandarder i afsnit 2.1 og den første prioritet i afsnit 2.6 er yderst relevante for gennemførelsen af kapitlet "Handel og bæredygtig udvikling" og derfor bør behandles i forbindelse med denne del af associeringsaftalen. [1] Action Plan to support democratic reforms in the Republic of Moldova 2013-2016, 20. november 2013.